b'\n_START_ARTICLE_\nDaleli\xc5\xb3 greitintuvas\n_START_PARAGRAPH_\nDaleli\xc5\xb3 greitintuvas \xe2\x80\x93 \xc4\xafrenginys, kuris elektrinio ir (arba) magnetinio lauko pagalba greitina elektrin\xc4\xaf kr\xc5\xabv\xc4\xaf turin\xc4\x8dias daleles, suteikdamas joms dideles energijas. Yra du pagrindiniai greitintuv\xc5\xb3 tipai: tiesinis (linijinis) ir \xc5\xbeiedinis.\n_START_SECTION_\nTiesiniai greitintuvai\n_START_PARAGRAPH_\n\xc5\xa0iuose greitintuvuose dalel\xc4\x97s greitinamos tiesia linija, kol susiduria su kli\xc5\xabtimi. Papras\xc4\x8diausias ir da\xc5\xbeniausiai naudojamas linijinis greitintuvas yra katodini\xc5\xb3 spinduli\xc5\xb3 vamzdis (CRT), kuris taip pat naudojamas greitinti ma\xc5\xbeos energijos daleles prie\xc5\xa1 joms patenkant \xc4\xaf \xc5\xbeiedin\xc4\xaf greitintuv\xc4\x85. Did\xc5\xbeiausias tokio tipo \xc4\xafrenginys pasaulyje yra Stanfordo linijinis greitintuvas (SLAC), kurio ilgis 3 km.\n_START_SECTION_\n\xc5\xbdiediniai greitintuvai\n_START_PARAGRAPH_\n\xc5\xbdiediniuose greitintuvuose dalel\xc4\x97s juda ratu, tam panaudojami galingi elektromagnetai. Pagrindinis privalumas, kad juose greitinamos dalel\xc4\x97s gali jud\xc4\x97ti \xc5\xbeiedo formos tuneliu neribot\xc4\x85 laik\xc4\x85 ir \xc4\xafgauti daug didesn\xc4\xaf energijos kiek\xc4\xaf. Tokio tipo \xc4\xafrenginiai turi tr\xc5\xabkum\xc4\x85: priklausomai nuo daleli\xc5\xb3 mas\xc4\x97s ir greitinant joms suteikiamos energijos jos spinduliuoja sinchrotronin\xc4\x99 radiacij\xc4\x85. \xc5\xbdinoma, kad visos elektrin\xc4\xaf kr\xc5\xabv\xc4\xaf turin\xc4\x8dios dalel\xc4\x97s greitinamos pradeda skleisti elektromagnetin\xc4\x99 radiacij\xc4\x85 ir antrin\xc4\xaf spinduliavim\xc4\x85. Kai dalel\xc4\x97s juda greitintuvo tuneliu, j\xc5\xb3 grei\xc4\x8dio ir pagrei\xc4\x8dio vektoriai yra nukreipti \xc4\xaf apskritimo centr\xc4\x85, o spinduliavimas \xe2\x80\x93 apskritimo liestin\xc4\x97s kryptimi tiesiai. \xc5\xa0is spinduliavimas vadinamas sinchrotronine \xc5\xa1viesa ir daugiausiai priklauso nuo greitinamos dalel\xc4\x97s mas\xc4\x97s. D\xc4\x97l \xc5\xa1ios prie\xc5\xbeasties dauguma elektron\xc5\xb3 greitintuv\xc5\xb3 yra linijiniai._NEWLINE_\xc5\xa0iandien Fermilab laboratorijoje JAV veikia 6 km ilgio sinchrotronas, o did\xc5\xbeiausias kada nors pastatytas \xc5\xbeiedinis greitintuvas yra LHC (\xc5\xa0veicarijoje CERN laboratorijoje). Jo \xc5\xbeiedo ilgis \xe2\x80\x93 27 km._NEWLINE_Devinto de\xc5\xa1imtme\xc4\x8dio pabaigoje Teksase buvo prad\xc4\x97tas statyti Superlaidusis superkolaideris _NEWLINE_(SSC), kuris b\xc5\xabt\xc5\xb3 tur\xc4\x97j\xc4\x99s net 87 km ilgio \xc5\xbeied\xc4\x85. I\xc5\xa1leidus 2 milijardus doleri\xc5\xb3 ir pasta\xc4\x8dius penktadal\xc4\xaf viso \xc4\xafrenginio, kongresas nutrauk\xc4\x97 \xc5\xa1\xc4\xaf projekt\xc4\x85._NEWLINE_Tokie dideli greitintuvai statomi po\xc5\xbeeminiuose tuneliuose, nes gruntas suteikia nat\xc5\xabrali\xc4\x85 apsaug\xc4\x85 nuo sinchrotroninio spinduliavimo. \xc5\xa0iuolaikiniuose greitintuvuose, pvz.: Reliatyvistiniame sunki\xc5\xb3j\xc5\xb3 jon\xc5\xb3 prie\xc5\xa1prie\xc5\xa1ini\xc5\xb3 sraut\xc5\xb3 greitintuve (RHIC) ir Did\xc5\xbeiajame hadron\xc5\xb3 prie\xc5\xa1prie\xc5\xa1ini\xc5\xb3 sraut\xc5\xb3 greitintuve (LHC) naudojami superlaid\xc5\xabs magnetai.\n_START_SECTION_\nCiklotronai\n_START_PARAGRAPH_\nPirmieji \xc5\xbeiediniai greitintuvai buvo ciklotronai. Jie sukurti Kalifornijos Berkelio universitete, vadovaujant Ernestui Lorencui (1929 m.) Greitintuvas sudarytas i\xc5\xa1 didelio elektromagneto, tarp kurio poli\xc5\xb3 yra \xc4\xaftaisyti du elektrodai ir jon\xc5\xb3 \xc5\xa1altinis. Daleles galima pagreitinti tik iki tam tikros ribos, nes d\xc4\x97l reliatyvistinio efekto padid\xc4\x97ja j\xc5\xb3 mas\xc4\x97s._NEWLINE_Pirmojo ciklotrono skersmuo buvo 10 cm.\n_START_SECTION_\nPanaudojimas\n_START_PARAGRAPH_\nPagreitintos iki didel\xc4\x97s energijos dalel\xc4\x97s nukreipiamos \xc4\xaf taikin\xc4\xaf. Tai gali b\xc5\xabti liuminoforo sluoksnis (taip gaunamas atvaizdas televizoriaus kineskope) arba volframas (taip gaunami rentgeno spinduliai). Urano taikin\xc4\xaf ap\xc5\xa1audant didel\xc4\x97s energijos dalel\xc4\x97mis galima gauti neutron\xc5\xb3 sraut\xc4\x85. Linijiniame greitintuve taikinys paprastai yra jo pabaigoje. I\xc5\xa1siskyrusi energija proporcinga kvadratinei \xc5\xa1akniai i\xc5\xa1 dalelei suteiktos energijos.\n_START_SECTION_\nDidesn\xc4\x97s energijos\n_START_PARAGRAPH_\nDabar visi galingiausi greitintuvai yra \xc5\xbeiediniai prie\xc5\xa1prie\xc5\xa1ini\xc5\xb3 sraut\xc5\xb3, ta\xc4\x8diau pana\xc5\xa1u, kad ateityje bus statomi linijiniai. Planuojama 2015\xe2\x80\x932020 metais pastatyti tarptautin\xc4\xaf linijin\xc4\xaf greitintuv\xc4\x85, kuris b\xc5\xabt\xc5\xb3 40 km ilgio. _NEWLINE_Tikimasi, kad  bus prad\xc4\x97ti naudoti plazminiai daleli\xc5\xb3 greitintuvai, kurie bus ma\xc5\xbeesni ir gal\xc4\x97s suteikti didel\xc4\x99 energij\xc4\x85, tod\xc4\x97l taps prieinami medicinos \xc4\xafstaigoms ir ma\xc5\xbeesn\xc4\x97ms laboratorijoms.\n_START_SECTION_\nJuod\xc5\xb3j\xc5\xb3 skyli\xc5\xb3 pagaminimas\n_START_PARAGRAPH_\nYra galimyb\xc4\x97, kad per artimiausius de\xc5\xa1imtme\xc4\x8dius did\xc5\xbeiausiuose greitintuvuose bus pagamintos juodosios skyl\xc4\x97s, jeigu superstyg\xc5\xb3 teorija teisinga (Scientific American, 2005-05). Ta\xc4\x8diau net jeigu jos b\xc5\xabt\xc5\xb3 pagamintos, d\xc4\x97l Hokingo spinduliavimo (Hawking radiation) tur\xc4\x97t\xc5\xb3 labai greitai i\xc5\xa1garuoti.'